Source: http://www.europarl.europa.eu/doceo/document/A-8-2018-0254_RO.html
Timestamp: 2019-09-16 01:47:07+00:00

Document:
Procedură : 2009/0018(NLE)
Stadii ale documentului : A8-0254/2018
referitoare la proiectul de decizie a Consiliului privind încheierea, în numele Uniunii, a Acordului privind transportul aerian dintre Comunitatea Europeană și statele sale membre, pe de o parte, și Canada, pe de altă parte
Raportor: Francisco Assis
– având în vedere proiectul de decizie a Consiliului (06730/2018),
– având în vedere Acordul privind transportul aerian dintre Canada și Comunitatea Europeană și statele sale membre(1),
– având în vedere cererea de aprobare prezentată de Consiliu în conformitate cu articolul 100 alineatul (2) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C8-0160/2018),
– având în vedere recomandarea Comisiei pentru transport și turism (A8-0254/2018),
JO L 207, 6.8.2010, p. 32
În octombrie 2007, Consiliul a acordat Comisiei un mandat de negociere a unui acord global privind transportul aerian cu Canada („acordul”).
Mandatul de negociere a stabilit obiectivul de a institui un spațiu aerian deschis între UE și Canada, pentru a crea o piață unică a transportului aerian în care investițiile ar putea circula liber și în care companiile aeriene europene și canadiene ar putea furniza servicii aeriene fără niciun fel de restricții, inclusiv pe piețele interne ale celor două părți.
Acordul cuprinde o eșalonare treptată a drepturilor de trafic, a oportunităților de investiții, precum și cooperarea la scară largă cu privire la o serie de aspecte, printre care siguranța, securitatea, aspectele sociale, interesele consumatorilor, mediul, gestionarea traficului aerian, ajutoarele de stat și concurența.
Toate companiile aeriene ale UE vor putea să opereze zboruri directe către Canada de oriunde din Europa. Acordul elimină toate restricțiile privind rutele, prețurile sau numărul de zboruri săptămânale între Canada și UE. Companiile aeriene sunt libere să încheie acorduri comerciale, precum acorduri de partajare de cod, care sunt importante pentru liniile aeriene care deservesc un număr mare de destinații și să-și stabilească tarifele în conformitate cu legea concurenței. Acordul conține dispoziții privind deschiderea în etape a pieței, în legătură cu acordarea mai multor libertăți de investiție de către ambele părți:
Prima etapă se aplică atunci când capitalul străin al companiilor aeriene este limitat la 25%, cum era cazul atunci când negocierile privind acordul au fost încheiate. Companiile aeriene au libertatea, fără restricții, de a opera servicii directe între orice punct din Europa și orice punct din Canada. Nu vor mai exista restricții cu privire la numărul de companii aeriene care operează zboruri între UE și Canada, și nici în cazul numărului de servicii operate de o companie aeriană. Companiile aeriene de transport de mărfuri vor avea dreptul de a-și continua zborul către țări terțe.
A doua etapă începe de îndată ce Canada a luat măsurile necesare pentru a permite investitorilor europeni să dețină până la 49 % din acțiunile cu drept de vot ale transportatorilor aerieni canadieni. Astfel, vor fi disponibile anumite drepturi suplimentare, inclusiv dreptul operatorilor aerieni de transport de mărfuri de a furniza servicii țărilor terțe din partea celeilalte părți, fără conexiune în punctul de origine (așa-numitele drepturi aferente „celei de-a șaptea libertăți”). De fapt, Canada a introdus această posibilitate în martie 2009.
A treia etapă începe de îndată ce ambele părți introduc posibilitatea ca investitorii să înființeze și să gestioneze noi companii aeriene pe piața celeilalte părți. Din acel moment companiile aeriene de transport de pasageri vor putea să-și continue zborul către țări terțe.
A patra etapă și cea finală oferă drepturi depline de operare între ambele piețe, în cadrul acestora și dincolo de ele, inclusiv între puncte aflate pe teritoriul celeilalte părți (cabotaj). Acest drept va fi acordat după ce cele două părți permit proprietatea și controlul integral al transportatorilor lor aerieni de către cetățeni ai celeilalte părți.
Ambele părți au fost de acord să coopereze strâns cu scopul de a atenua impactul aviației asupra schimbărilor climatice. În domeniul securității și siguranței, acordul are în vedere recunoașterea reciprocă a standardelor și „controlul unic de securitate” (transferul pasagerilor, bagajului și al mărfurilor va fi scutit de măsuri de securitate suplimentare). Există, de asemenea, dispoziții specifice privind îmbunătățirea intereselor consumatorilor, inclusiv angajamentul de a purta consultări, în vederea găsirii unor abordări compatibile, în măsura în care acest lucru este posibil, pe teme cum ar fi compensarea în cazul refuzului la îmbarcare, măsuri de accesibilitate și rambursarea pasagerilor. Textul prevede un mecanism solid care să garanteze că liniile aeriene nu se pot confrunta cu situații de discriminare în ceea ce privește accesul la infrastructuri și la subvenții din partea statului.
În cele din urmă, conform unui studiu inițiat de Comisie, un acord deschis cu Canada ar genera un număr de jumătate de milion de pasageri suplimentari în primul an și, în termen de câțiva ani, se așteaptă ca 3,5 milioane de noi pasageri să profite de oportunitățile oferite de un astfel de acord. Acordul ar putea genera beneficii pentru consumatori de cel puțin 72 de milioane de euro prin intermediul unor tarife mai scăzute și ar duce la crearea de noi locuri de muncă.
Comisia a negociat, în numele Comunității Europene și al statelor membre ale acesteia, Acordul privind transportul aerian dintre Comunitatea Europeană și statele sale membre, pe de o parte, și Canada, pe de altă parte („acordul”) în conformitate cu decizia Consiliului din 1 și 2 octombrie 2007 de autorizare a Comisiei în vederea începerii negocierilor.
Acordul a fost parafat la 30 noiembrie 2008, a primit sprijin în cadrul summitului UE-Canada din 6 mai 2009 și a fost semnat la 17-18 decembrie 2009, sub rezerva încheierii sale la o dată ulterioară, în conformitate cu Decizia 2010/417/CE(1) a Consiliului și a reprezentanților guvernelor statelor membre ale Uniunii Europene, reuniți în cadrul Consiliului.
Acesta se aplică cu titlu provizoriu de la semnarea sa, în conformitate cu Decizia 2010/417/CE.
La 24 martie 2011, în urma recomandării Comisiei TRAN, Parlamentul și-a dat aprobarea(2) pentru încheierea acordului.
În octombrie 2016, acordul a fost ratificat de către toate statele membre, cu excepția Republicii Croația. Se intenționează ca Republica Croația să adere la acord în conformitate cu articolul 6 alineatul (2) din Actul de aderare din 2011.
La 10 ianuarie 2018, Comisia a prezentat o propunere modificată de decizie a Consiliului privind încheierea acordului, pentru a ține seama de intrarea în vigoare a Tratatului de la Lisabona și de modificările juridice solicitate de Curtea de Justiție a Uniunii Europene în hotărârea sa din 28 aprilie 2015(3) în cauza C-28/12.
În vederea încheierii Acordului privind transportul aerian între Comunitatea Europeană și statele membre ale acesteia, pe de o parte, și Canada, pe de altă parte, Consiliul are nevoie de aprobarea Parlamentului European în conformitate cu articolul 218 din TFUE.
În conformitate cu articolul 99 și cu articolul 108 alineatul (7) din Regulamentul de procedură al Parlamentului European, comisia competentă prezintă o recomandare privind aprobarea sau respingerea actului propus. Parlamentul ia o decizie prin vot unic, fără posibilitatea depunerii vreunui amendament privind acordul în sine. Amendamentele în comisie sunt admisibile doar dacă vizează inversarea recomandării propuse de raportor.
Canada este un partener-cheie al Uniunii Europene. Astfel cum s-a afirmat pentru prima dată în recomandarea din 2007 a Comisiei TRAN, acordul prezintă un nivel foarte ridicat de ambiție și este pe deplin conform cu politia europeană care constă în îmbunătățirea atât a conexiunilor dintre piețele aferente și a legăturilor dintre oameni, cât și în crearea de noi oportunități pentru sectorul transportului aerian.
Acesta face parte din cadrul politicii externe în domeniul aviației stabilit prin diversele comunicări ale Comisiei și poziții ale Parlamentului (de exemplu raportul intitulat „O strategie în domeniul aviației pentru Europa”, votat în februarie 2017(4)).
În lumina situației descrise mai sus, raportorul propune Comisiei TRAN să prezinte o recomandare favorabilă privind încheierea acestui acord.
JO L 207, 6.8.2010, p. 30.
A7-0045/2011 și P7_TA(2011)0107.
Cauza C-28/12, Comisia Europeană c/ Consiliul, hotărârea (Marea Cameră) a Curții din 28 aprilie 2015, JO C 213/3, 29 iunie 2015.
Acordul dintre CE și Canada privind transportul aerian

References: articolul 100
 articolul 218
 articolul 6
 articolul 218
 articolul 99
 articolul 108